น้ำท่วมหลอนประกันขาดทุนอ่วม
แจ้งเคลมสินไหมยังไม่หยุดเมืองไทยฯติดลบเฉียดพันล.
13 พ.ย. 2555

แจ้งเคลมสินไหมยังไม่หยุดเมืองไทยฯติดลบเฉียดพันล.
พิษน้ำท่วมยังตามซัดบริษัทประกันจนเซ แจ้งเคลมสินไหมยังไม่หยุด ทำขาดทุนอ่วม
นางนวลพรรณ ล่ำซำ กรรมการผู้จัดการ บริษัท เมืองไทยประกันภัย เปิดเผยว่า ผลการดำเนินงานไตรมาส 3 ที่ผ่านมา ขาดทุน 312 ล้านบาท เมื่อเทียบกับช่วงเดียวกันของปีก่อนที่กำไร 54 ล้านบาท และหากเป็นช่วง 9 เดือนที่ผ่านมา ขาดทุน 943 ล้านบาท มีกำไรลดลง 1,246 ล้านบาท เมื่อเทียบกับช่วงเดียวกันของปีก่อนที่มีกำไร 303 ล้านบาท 
ทั้งนี้ ผลขาดทุนที่เกิดขึ้นมาจากเหตุการณ์น้ำท่วมใหญ่ช่วงปลายปี 2554 ที่ยังรายงานความเสียหายอย่างต่อเนื่อง แต่ภาพรวมบริษัทยังมีการเติบโตของเบี้ยรับสุทธิ 687 ล้านบาท มีค่าบำเหน็จและนายหน้าเพิ่มขึ้นเล็กน้อย 29 ล้านบาท เมื่อเทียบกับช่วงเดียวกันของปีก่อน และเบี้ยที่ถือเป็นรายได้สุทธิเพิ่มขึ้น 374 ล้านบาท
นอกจากนี้ ค่าใช้จ่ายในการรับประกันภัยเพิ่มขึ้นอย่างมากถึง 90% หรือ 2,086 ล้านบาท เทียบกับงวดเดียวกันของปีก่อน โดยผลขาดทุนจากเหตุการณ์น้ำท่วมที่รวมอยู่ในค่าใช้จ่ายรับประกันภัยมีจำนวน 1,420 ล้านบาท เพิ่มขึ้นจากสินไหมของการรับประกันภัยต่อภายใต้สัญญาประกันภัยต่อตามสัญญาและสัญญาประกันภัยต่อเฉพาะราย โดยบริษัททำการบันทึกผลขาดทุนดังกล่าวระหว่าง 9 เดือนที่ผ่านมาของปี 2555และมีค่าใช้จ่ายภาษีแสดงด้วยยอดเครดิตภาษีจำนวน 273 ล้านบาท
เนื่องจากผลขาดทุนสุทธิที่รายงานในงวดปัจจุบันจากปัจจัยที่กล่าวข้างต้น กำไรก่อนหักภาษีเงินได้และ
กำไรสุทธิลดลง 1,648 ล้านบาท และ1,245 ล้านบาท ตามลำดับ
นายฑิฆัมพร พงษ์สวัสดิ์ กรรมการผู้ช่วยกรรมการผู้จัดการ บริษัท ไทยประกันภัย กล่าวว่า บริษัทขาดทุนไตรมาส 3 ที่ผ่านมา 11 ล้านบาท เมื่อเทียบกับช่วงเดียวกันของปีก่อนที่กำไร 17 ล้านบาท และช่วง 9 เดือนที่ผ่านมาขาดทุน 25 ล้านบาท หรือมีกำไรลดลง 70 ล้านบาท เมื่อเทียบกับช่วงเดียวกันของปีก่อนที่มีกำไร 45 ล้านบาท 
ทั้งนี้ บริษัทยังคงได้รับผลกระทบอย่างต่อเนื่องจากเหตุการณ์น้ำท่วมใหญ่เมื่อปลายปีก่อนและยังส่งผลให้ขาดทุนมาถึงไตรมาส 3 นี้ แม้บริษัทจะมีเบี้ยประกันภัยรับ 401 ล้านบาท เพิ่มขึ้น 70 ล้านบาท เมื่อเทียบกับช่วงเดียวกันของปีก่อน
นายสุชาติ ไตรศิริเวทวัฒน์ กรรมการผู้อำนวยการ บริษัท อินทรประกันภัย กล่าวว่า ไตรมาส 3 นี้ขาดทุน 20 ล้านบาท เทียบกับช่วงเดียวกันของปีก่อนขาดทุน 2.6 ล้านบาท งวด 9 เดือนแรกของปีนี้ ขาดทุน 53 ล้านบาท มีกำไรลดลง 69 ล้านบาท รับผลกระทบจากเหตุการณ์น้ำท่วมเมื่อปลายปีก่อนเช่นเดียวกัน